text: Louis Le Vau
  
  publiceret: 2023-04-23 02:24:33+02:00
  Louis Le Vau, ca. 1612-1670, fransk arkitekt. Louis Le Vau var sammen med Jacques Lemercier og François Mansart med til at udvikle den franske barok-klassicisme.
  Han byggede bypalæer for parisiske finansfolk, fx det forbilledlige Hôtel Lambert (1640'erne). Fra 1654 var han kongens førstearkitekt, forestod ombygning af Versailles og ledede byggeriet af Louvre; om han eller Claude Perrault har det endelige ansvar for østfacaden med den store kolonnade er uklart.
  Louis Le Vau opførte slottet Vaux-le-Vicomte (1655-61) og Collège des Quatre-Nations i Paris (nu Institut de France, 1663 ff.), der viser hans sans for stor rytmisk komposition.